สังคมข่าวหุ้น
*ปัญหาของ IFEC ตอนนี้ คนที่จะแก้ไขได้ดีที่สุดก็คือผู้ถือหุ้นของ IFEC เองนั่นแหละ หากบางฝ่ายยังมีอัตตา ถอยไม่เป็น ผลสุดท้ายแล้ว ก็จะไม่มีใครเป็นผู้ชนะ หรือแพ้กันทุกคน เพียงแต่ว่า คนที่ช้ำมากสุด ก็น่าจะเป็น “นักลงทุนรายย่อย” ที่มีหุ้นอยู่ ส่วน “หมอวิชัย” ที่บอกว่า พร้อมจะซื้อหุ้นเพิ่ม โดยเฉพาะในส่วนของ “เสี่ยทวิช” นั้น ซึ่งทางเสี่ยทวิชก็บอกมาแล้วว่า ไม่ขาย ไม่มีแนวคิดนี้ และพร้อมที่จะซื้อหุ้นเพิ่มเช่นกัน
12 พ.ค. 2560

คาเฟอีน
*ปัญหาของ IFEC ตอนนี้ คนที่จะแก้ไขได้ดีที่สุดก็คือผู้ถือหุ้นของ IFEC เองนั่นแหละ หากบางฝ่ายยังมีอัตตา ถอยไม่เป็น ผลสุดท้ายแล้ว ก็จะไม่มีใครเป็นผู้ชนะ หรือแพ้กันทุกคน เพียงแต่ว่า คนที่ช้ำมากสุด ก็น่าจะเป็น “นักลงทุนรายย่อย” ที่มีหุ้นอยู่ ส่วน “หมอวิชัย” ที่บอกว่า พร้อมจะซื้อหุ้นเพิ่ม โดยเฉพาะในส่วนของ “เสี่ยทวิช” นั้น ซึ่งทางเสี่ยทวิชก็บอกมาแล้วว่า ไม่ขาย ไม่มีแนวคิดนี้ และพร้อมที่จะซื้อหุ้นเพิ่มเช่นกัน
*สาวเค้ก สุกัญญา สุขเจริญไกรศรี ผู้บริหารของ ACAP กำลังปวดหัวกับปัญหาภายในของลูกหนี้นั่นคือ โอริออนฯ ซึ่งเจ้าตัวก็งงๆ ว่า พวกคุณมีปัญหากันเอง แล้วทำไมถึงดึง ACAP ไปเกี่ยวข้องด้วย และเรื่องนี้ก็บอกกล่าวเล่าสิบให้ทาง ก.ล.ต.ฟังแล้ว ทาง ก.ล.ต.ก็เข้าใจ และก็งงๆ ด้วยเช่นกันว่า เรื่องนี้ ไม่เห็นเกี่ยวกับ ACAP แต่ผ่านมาถึงตอนนี้ทาง ACAP ก็หยุดปล่อยกู้แล้ว พร้อมทังบังคับขายหลักประกันทันที ให้จบเรื่องกันไป
*ผู้บริหารหญิงเก่งอีกคนคือ ธิดา แก้วบุตตา โชว์ฝีมือแบบลูกไม้หล่นไม่ไกลต้น ด้วยการปั้นกำไรไตรมาส 1/60 ได้กว่า 690 ล้านบาท เพิ่มขึ้น 64% มากกว่าที่นักวิเคราะห์คาดการณ์กันไว้ ส่งผลราคาหุ้นวิ่งขึ้นคึกคัก บวกขึ้นมา 1.50 บาท ปิดที่ 46.50 บาท เปลี่ยนแปลง 3.33% ส่วนนักวิเคราะห์ดีดลูกคิดทันที แนะนำ “ซื้อ” มองฟอร์เวิร์ดพี/อี อยู่ที่ 18 เท่า เท่านั้น บางโบรกฯ ให้ราคาเป้าหมายเกือบๆ 60 บาท
*TPIPP รายงานผลประกอบการไตรมาส 1 มีกำไรสุทธิทำสถิติสูงสุดนับตั้งแต่เริ่มดำเนินกิจการ โดยมีจำนวน 698 ล้านบาท เพิ่มขึ้น 9.78% แถมบล.เมย์แบงก์ฯ ชี้ว่าราคาหุ้นปัจจุบันซื้อขาย P/E ปี 2561 ที่ต่ำ 9.5 เท่า และ อัตราเงินปันผลตอบแทนที่น่าสนใจ 5.3% เราคงแนะนำ “ซื้อ” เป้าหมาย 8.50 บาท แต่ราคาหุ้นก็ยังไม่ไปไหน ทั้งที่พื้นฐานดีมาก อนาคตแจ่ม ติดอยู่แค่เรื่องเดียวจริงๆ คือ นักลงทุนยังไม่ค่อยมีความเชื่อมั่น หรือมั่นใจในตัวผู้บริหาร (บางคน) เฮ้ออ….
*ออริจิ้น พร็อพเพอร์ตี้ หรือ ORI ราคาหุ้นพุ่งแรงมาหลายสัปดาห์แล้ว ยิ่งได้พรีเซ็นเตอร์คนใหม่ “ณเดชน์” เข้ามา ทำให้แบรนด์เป็นที่รู้จักมากขึ้น ส่วนตอนนี้รอลุ้นผลประกอบการไตรมาส 1/60 อยู่ บางโบรกฯ ก็คาดว่าจะเติบโตดี 91% เป็น 169 ล้านบาท  พุงกางทันที ส่วนยอดขายไตรมาส 2 ก็น่าจะดีขึ้นอีก ลูบปากรอได้เลย แต่ราคาหุ้นนี่สิ วิ่งขึ้นมาชนเป้าหมายของบางโบรกฯแล้ว ทำให้คำแนะนำเหลือเพียงแค่ “ถือ” เท่านั้น
*ภาวะตลาดหุ้นไทยลุ่มๆ ดอนๆ  เพราะนักลงทุนขาดความเชื่อมั่นในการลงทุนของภาครัฐ โดยเฉพาะโครงการขนาดใหญ่ เดี๋ยวชักเข้า ชักออก ดึงเรื่องกันมา ประกอบกับฟันด์โฟลว์ก็เข้าๆ ออกๆ ด้วย เลยจับทิศทางกันไม่ค่อยจะถูก ลุยเสี่ยงๆ เล่นกันไป แต่ก็มีคำแนะนำจากนักวิเคราะห์ว่า จิ้มเข้าไปยังกลุ่มปิโตรเคมี โรงพยาบาล และค้าปลีก ซึ่งปีนี้ ผลประกอบการน่าจะยังออกมาดีอยู่ จึงน่าจะปลอดภัย
*หุ้นอีกตัวที่แจ้งผลประกอบการแล้ว คือ กรุงเทพประกันชีวิต หรือ BLA มีกำไรสุทธิกว่า 924 ล้านบาท พลิกจากขาดทุนในงวดเดียวกันของปีก่อนที่มีผลขาดทุนสุทธิ 6.88 พันล้านบาท ด้วยเหตุผลต้องตั้งสำรองหนี้ทั้งเรื่องปัยหาดอกเบี้ยพันธบัตร และการขายสินค้าแบบระยะสั้น ทำให้มีการตั้งสำรองกันจำนวนมาก ส่วนปีนี้ไม่มีปัญหาแบบนั้นแล้ว แต่กำไรที่ออกมานั้นยังถือว่าต่ำกว่าค่าเฉลี่ยของโบรกฯ  ที่คาดกันไว้ก่อนหน้านี้ว่าจะมีกำไรสัก 1.2-1.4 พันล้านบาท ยังไงก็รอดูฝีมือกับ เอ็มดีคนใหม่ที่เพิ่งเข้ามารับตำแหน่งเมื่อช่วงต้นเดือน มี.ค. ที่ผ่านมานั่นคือ “วิพล วรเสาหฤท” กันต่อไป
*วิษณุ เครืองาม รองนายกรัฐมนตรี  ยืนยันๆ ไม่มีคำสั่งหรือการเสนอให้ปลด “นิตินัย ศิริสมรรถการ” กรรมการผู้อำนวยการใหญ่ ของ AOT และขณะนี้รู้ตัวคนที่ปล่อยข่าวดังกล่าวแล้ว เป็นผู้หญิงคนหนึ่ง ซึ่งไม่ทราบเจตนา และส่วนตัวไม่เคยพบกับผู้หญิงคนนี้มาก่อน ซึ่งไม่ได้ถือว่ามีความผิด แต่จะระมัดระวังตัวมากขึ้น เพราะบางเรื่องเป็นเรื่องละเอียดอ่อน